Šachnajus
Šachnajus (hind. शहनाई, IAST: śahnāī) – medinis pučiamasis instrumentas, priklausantis obojų šeimai. Juo grojama daugiausia šiaurės ir vakarų Indijoje. Instrumentas 30-50 cm ilgio, kūgio formos, su dvigubu liežuvėliu. Tradiciškai turi nuo 6 iki 9 skylučių. Įvaldžius kvėpavimą, galima išgauti daug skirtingų tonų. Turi dvi oktavas. Manoma, kad šachnajus galėjęs kilti iš persiškos zurnos arba modifikavus gyvačių kerėtojų naudojamą pungi fleitą. Instrumento pavadinimas aiškinamas kaip „karaliaus fleita“ (shah – „karalius“, nai – „nendrė, fleita“). Šachnajumi Indijoje grojama vestuvių metu, šventyklose. Žymiausias šachnajaus virtuozas – Bismillah Khan.